Η είδηση που κυριαρχεί τις τελευταίες μέρες στην Πορτογαλία φέρνει σε πολύ δύσκολη θέση τον πρωθυπουργό της χώρας Πέδρο Πάσους Κοέλιο.

Ο πρωθυπουργός Πέδρο Πάσους Κοέλιο δεν κατέβαλε κοινωνικές εισφορές ανάμεσα στο 1999 και το 2004, όταν ήταν ελεύθερος επαγγελματίας και θα έπρεπε να τις καταβάλει ο ίδιος στα δημόσια ταμεία. Οι δημοσιογράφοι τους ζήτησαν να εξηγήσει την τότε στάση του και ο Πορτογάλος πρωθυπουργός παραδέχθηκε μεν το λάθος του, αλλά έριξε την ευθύνη στο κακά οργανωμένο κοινωνικό σύστημα της χώρας του.

«Δεν γνώριζα ότι ήμουν υποχρεωμένος να πληρώνω», είπε. «Θα έπρεπε βέβαια να ενημερωθώ σχετικά, αλλά θα μπορούσαν να με είχαν προειδοποιήσει και οι αρχές ότι κάτι δεν πάει καλά. Αλλά δεν το έκαναν. Δεν ήθελα σε καμιά περίπτωση να παρακάμψω τις υποχρεώσεις μου, αλλά νόμισα ότι οι κοινωνικές εισφορές δίνονται σε εθελούσια βάση», ανέφερε ο Πορτογάλος πρωθυπουργός. Ο κ. Κοέλιο διευκρινίζει ότι εξόφλησε τα χρέη του προς το δημόσιο αλλά η «ομολογία» του φούντωσε ακόμα περισσότερο τον δημόσιο διάλογο.

Η κυβέρνηση του ελέγχει πολύ αυστηρά ιδιώτες και επιχειρηματίες έτσι ώστε να είναι αδύνατο να ξεφύγει κανείς από την εφορία και την κοινωνική ασφάλιση. Πήρε σειρά μέτρων για να καταπολεμήσει τη φοροδιαφυγή και εισφοροδιαφυγή και μάλιστα με επιτυχία καθώς τα καρ5τικα ταμεία γέμισαν με έσοδα 5 δις ευρώ.

«Πώς είναι δυνατόν να μην ήξερε ότι πρέπει να καταβάλει κοινωνικές εισφορές;», διερωτάται κάποιος Πορτογάλος. «Από όσο ξέρω στην Πορτογαλία ισχύει μια πολύ απλή αρχή. Όποιος εργάζεται πρέπει να καταβάλει εισφορές στα κοινωνικά».

Για τον Πέδρο Πάσους Κοέλιο είναι πάντως η δεύτερη φορά που θα πρέπει να υπερασπιστεί επαγγελματικές επιλογές. Πέρυσι το όνομά του αναμείχθηκε σε μια υπόθεση διαφθοράς που πηγαίνει πίσω στο 1999. Τότε φέρεται να χρησιμοποίησε τις πολιτικές τους διασυνδέσεις για κάποιον επιχειρηματία, το όνομά του οποίου βρίσκονταν σε μισθολογικό κατάλογο. Αποδείξεις ωστόσο δεν βρέθηκαν. Η πορτογαλική αντιπολίτευση από την πλευρά της πάντως καλεί τον πρωθυπουργό να δώσει εξηγήσεις στο κοινοβούλιο.

Πηγή : Deutche Welle